‘Ons waarde moet ons wapen word’Steve Hofmeyr. Foto: Facebook ŉ Beplande wegbly-aksie op 10 Oktober lok steeds gemengde reaksie op sosiale media uit. Tot 1993 was 10 Oktober die amptelike vakansiedag, Krugerdag, en is meer onlangs gebruik vir sogenaamde “Red October”-veldtogte teen onder meer plaasmoorde. Luidens ŉ video op die “Miljoen stemme vir Steve” Facebook-blad doen Steve Hofmeyr ŉ beroep op “Afrikaanses, Afrikaners, Boere en Blankes” om 10 Oktober ŉ landwye wegbly-aksie te steun. “Dis taamlik duidelik dat Afrikaanses, Afrikaners, Boere en Blankes net goed genoeg is vir hulle geld. Wat die res betref, kan ons maar vermoor word, verkrag word, vermink word en as ons gelukkig is, ontken word. As ons enigste waarde dan ekonomies is, is dit presies wat ons wapen moet word,” het Hofmeyr gesê. In ŉ onderhoud met Maroela Media het Hofmeyr gesê jy mag nie belasting ontduik nie, “maar niemand mag jou verbruikersgewoontes voorskryf nie”. Hofmeyr meen dié datum is simbolies en dien as een van vele voorbeelde waar “ons vakansiedae en geloofsdae verwerp is vir die kommunistiese mylpale van ANC-geskiedenis”. “Jy is reeds deel van ŉ geestelike wegblyaksie as jy steeds Krugerdag en Geloftedag vier ondanks wat jou regering vir jou uitspel,” het Hofmeyr bygevoeg. Hofmeyr vertel verder daar sal op dié dag geen optog, geen memorandum en, helaas, geen verpligting wees nie. “Eintlik is niemand onmisbaar nie en moet ons vir elkeen dankbaar wees. Maar dit mag jou nie uitsluit op grond van jou velkleur nie, en as jy nie kan wegbly nie, moet beslis nie jou werk in gevaar stel nie,” het Hofmeyr gesê. Volgens hom is daar verskeie vlakke waarop jy kan inskakel “soos om aankope te doen by plekke wat jou in jou taal bedien, besighede wat nie skaam is om jou mense aan te stel nie en nywerhede wat hulle nie roem op SEB-punte nie”. Luidens ŉ verklaring van ToekomsVONK, is die wegbly-aksie ŉ inisiatief van ToekomsVONK, Vryheidsbeweging (VVB), VONKmedia, Boere en Bikers, Miljoen Stemme vir Steve (MSVS), PRAAG en die Vryheidsryerskommando. “Die wegbly-aksie is in solidariteit teen die totale aanslag van die ANC-regering en rasgedrewe instansies op blankes van Suid-Afrika. Die ANC-regering is meer as gelukkig om wit belastinggeld van ons te eis, maar as minderheidsgroep in Suid-Afrika kry wit burgers weinig ondersteuning van die regering,” lui die verklaring. Volgens die groep is die aksie om misnoeë uit te spreek teen onder meer plaasmoorde, marteling en moorde op bejaardes, die miskenning van taal, kultuur en erfenis asook toepassing van kwotas op sport- en werksgebiede. ToekomsVONK het gesê dit is net die begin van die verset. “Toekomstige wegbly- en versetaksies sal selfs die boikot of weerhouding van belasting insluit. Dit is tyd dat blankes soos regmatige burgers beskou word; indien nie, eis ons die onmiddellike inwerkingstelling van ŉ soewereine staat vir ons mense,” lui die verklaring. “Minderhede kan hulle meestal net op simboliese gebare beroep. Maar jy kan ŉ groot verskil maak aan jou en jou kinders se toekoms deur jou nietige bydrae net daar waar jy is. Selfs al versprei jy net hierdie uitnodiging. Vir die groot debat wat dit uitlok, het ons in beginsel reeds geslaag. Ons kry slegs teenkanting, soos natuurlik, van ons eie mense. Dit het my nog nooit ontspoor nie. As jy vir 356 dae per jaar werk om ander ryk te hou, kan jy 24 uur afstaan om ander daaroor te laat besin. Wat moet jy doen op die dag? Absoluut niks,” het Hofmeyr laat hoor.